Լեա Սալոնգա

Լեա Սալոնգա (, ), ֆիլիպինցի երգչուհի և դերասանուհի, Լորենս Օլիվյե և Թոնի մրցանակների դափնեկիր։ Ֆիլիպինցի առաջին երգչուհին, ով պայմանագիր է կնքել աշխարհահռչակ ձայնագրման ընկերության հետ։ Լեա Սալոնգան հայտնի է որպես «Թշվառները» մյուզիքլում Էմոնինայի և Ֆանտինայի դերերի առաջին ասիական կատարող, ինչպես նաև որպես «Միսս Սայգոն» մյուզիքլում Քիմի դերի առաջին կատարող։ Սալոնգան իր ձայնը նվիրել է դիսնեյյան երկու պաշտոնական արքայադուստրերի՝ Մուլանի և Ժասմինի հնչունավորմանը։

Վաղ տարիներ 
Լեա Սալոնգան ծնվել է 1971 թվականի փետրվարի 22-ին Անհելեսում։ Կյանքի առաջին վեց տարիներն անցկացրել է այդ քաղաքում, այնուհետև ընտանիքը տեղափոխվել է Մանիլա[։ 1978 թվականին՝ յոթ տարեկան հասակում, Լեան առաջին անգամ բեմ է բարձրացել Ֆիլիպինների «Թագավորը և ես» բեմադրության մեջ։ այնուհետև նա գլխավոր դեր է խաղացել «Էննի» մյուզիքլում, ինչպես նաև միացել է «Կատուն տաք տանիքին», «Ջութակահար տանիքի վրա», «Ցտեսություն, սիրելիս», «Թղթե լուսին», «Ֆանտաստիքս» բեմադրությունների կազմերին։ Բացի թատրոնի դերերից, Սալոնգան վարել է սեփական հեռուստատեսային «Սիրով, Լեա» շոուն և մասնակցել է That’s Entertainment մանկական հեռուստահաղորդմանը։ Բացի դպրոցից, նա հաճախել է Ֆիլիպինների համալսարանին կից երաժշտական քոլեջի շնորհալի երեխաների հատուկ ծրագրին։ Մինչև 1988 թվականին դպրոցն ավարտելը, նա նկարահանվել է մի քանի ֆիլմերում։

Սալոնգան ընդունվել է Աթենեո դե Մանիլա կաթոլիկ համալսարան։ Հենց այնտեղ է «Միսս Սայգոնում» դերի համար քասթինգ անցել։ Ավելի ուշ, Նյու Յորքում աշխատելու ընթացքում, նա անցել է երկու դասընթաց Լինքոլն կենտրոնի Ֆորդհեմի համալսարանում։

Միս Սայգոն 
1989 թվականին Լեա Սալոնգային ընտրել են «Միս Սայգոն» նոր բեմադրության գլխավոր դերակատար։ Մյուզիքլի պրոդյուսերները չեն կարողացել ասիական արտաքինով բավականաչափ ուժեղ վոկալիստ գտնել Մեծ Բրիտանիայում և քասթինգ են անցկացրել նաև այլ երկրներում։ Լսումների ժամանակ 17-ամյա Սալոնգան կատարել է «Թշվառները» մյուզիքլի On my own-ը, որից հետո նրան խնդրել են երգել Sun and Moon-ը «Միս Սայգոն» պարտիտուրայից, որպեսզի ստուգեն իր ձայնի համապատասխանությունը երաժշտական նյութին։ Ժյուրիի անդամները հավանություն են տվել Լեայի դերի մեկնաբանմանը և աղջկան միանգամից նշել որպես պոտենցիալ Քիմ։ Սալոնգայի գլխավոր մրցակիցը եղել է Մոնիկ Ուիլսոնը՝ նրա մանկության ընկերուհին և Ֆիլիպինյան թատրոնի գործընկերը։ Հետագայում նա փոխարինվել է և ստացել Միմիի դերը մյուզիքլի առաջին կազմում։

Իր կատարման համար Լեա Սալոնգան Լորենս Օլիվիեի մրցանակ է ստացել «Մյուզիքլի լավագույն դերասանուհի» անվանակարգում 1989-1990 թվականներին։ 1991 թվականի ապրիլին բեմադրությունը տեղափոխվել է Բրոդվեյ։ Այնտեղ Սալոնգան ևս մի քանի դեր է կատարել՝ հաղթելով Թոնի, Դրամա Դեսկ և ևս մի քանի թատերական մրցանակներ։ 1993-1996 թվականներին նա բեմադրությանը մասնակցել է արդեն որպես հրավիրված աստղ։ 1999 թվականին հրավիրվել է Լոնդոն՝ խաղալու մյուզիքլի փակմանը, իսկ 2001 թվականին մասնակցել է Ֆիլիպինյան բեմադրությանը և փակել բրոդվեյյան բեմադրությունը։

Հաջորդող կարիերա 
1993 թվականին Լեա Սալոնգան մասնակցել է Օսկարի հանձնման 65-րդ արարողությանը և կատարել Disney հեռուստաընկերության Ալադին մուլտֆիլմի «A Whole New World» երգը։ Երգն արժանացել է «Օսկար» մրցանակի։ Նույն թվականին նա նորամուտն է նշել Բրոդվեյում՝ «Թշվառները» մյուզիքլում կատարելով Էմոնինայի դերը։ Հետագայում թողարկել է առաջին միջազգային մենահամերգը՝ Լեա Սալոնգա (Atlantic Records) անվանումով։ 1994-1995 թվականներին Ֆիլիպիններում և Սինգապուրում մասնակցել է տարբեր բեմադրությունների, ինչպես նաև նկարահանվել է մի քանի հեռուստատեսային և գեղարվեստական ֆիլմերում։

1995 թվականին Քամերոն Մակինտոշը Լեա Սալոնգին հրավիրել է Ալբերտ թագավորական սրահում մասնակցելու «Թշվառները» մյուզիքլի 10-ամյակին նվիրված համերգին՝ Էպոնինայի դերում։ Այս համերգի կազմն առայսօր համարվում է «Թշվառների» լավագույն կազմը (Les Misérables Dream Cast): Սալոնգայի գործընկերներն են եղել Քոլմ Ուիլկինսոնը, Մայքլ Բոլը, Ջուդի Քունը։ 1996 թվականին կրկին խաղացել է Էպոնինային, այս անգամ Լոնդոնի բեմադրության մեջ։

1997-2000 թվականներին Սալոնգան թողարկել է մի քանի ալբոմ, մասնակցել է բարեգործական համերգների։ 1998 թվականին նա իր ձայնը նվիրել է ևս մեկ դիսնեյան արքայադուստր Մուլանին՝ երգեր կատարելով մուլտֆիլմում (հիմնական ձայնը պատկանում է չինական ծագում ունեցող ամերիկացի դերասանուհի Մինգ Նա Վենին)։ 2001 և 2003 թվականներին Սալոնգա Լին կատարել է Լի Հյուզի էպիզոդիկ դերը «Ինչպես է պտտվում աշխարհը» օճառապղպջակային օպերայում, որը 80-ական թվականների վերջին կատարել է նաև Մինգ-Նա Վենը։ 2004 թվականին «Մուլան 2» մուլտֆիլմում գլխավոր հերոսուհին կրկին երգել է Սալոնգայի ձայնով։

2006 թվականին Լեան 15-րդ Ասիական ներկայացումները փակել է Դոհա քաղաքում՝ «Triumph of the One» երգով։ 2007 թվականին նա թողարկել է յոթ տարվա ընթացքում իր առաջին ալբոմը, որը կոչվում է Inspired, ինչպես նաև ավարտել է Բրոդվեյում իր ելույթների հերթական շարքը։

2008 թվականի վերջից մինչև 2009 թվականի կեսը Սալոնգան կատարել է գլխավոր դեր Ռոջերսի և Համերսթայնի «Մոխրոտիկը» մյուզիքլում ավանդական ասիական շրջագայության ժամանակ։ Պրեմիերան կայացել է 2008 թվականի հուլիսին Միլանում։

2009 թվականի հուլիսին Սալոնգան դարձել է Avon կոսմետիկ ընկերության դեմքը Ֆիլիպիններում։

2010 թվականի հուլիսին և օգոստոսին Լեա Սալոնգան կատարել է Գրիզաբելի դերը Էնդրյու Լոյդի «Կատուներ» մյուզիքլում։ 2010 թվականի հոկտեմբերի 10-ին կատարել է Ֆանտինայի դերը «Թշվառները» մյուզիքլի 25-ամյակին նվիրված համերգի ժամանակ՝ մյուզիքլի 10-ամյակի ժամանակ Էպոնինայի դեր խաղալուց 15 տարի անց։

2011 թվականի օգոստոսի 19-ին Սալոնգան ստացել է Դիսնեյի լեգենդի տիտղոս։

Նա ընտրվել է Բրազիլիայի Սան Պաուլո քաղաքում 2011 թվականի սեպտեմբերի 12-ին անցկացված «Միսս Տիեզերք 2011» 60-րդ մրցույթի ժուրի։

2013 թվականի փետրվարին Սալոնգան հայտարարել է, որ լինելու է «Ֆիլիպինների ձայնը» մրցույթի չորս մարզիչներից մեկը, որի պրեմիերան կայացել է հունիսի 23-ին։

2014 թվականի հունվարին Սալոնգան հաստատել է իր վերադարձը շոուի երկրորդ եթերաշրջան, ինչպես նաև մասնակցությունը «Ֆիլիպինների ձայնը. Երեխաներ» մրցույթի պրեմիերային։

Ձայն և տեմբր 
Լեա Սալոնգայի ձայնը սոպրանո է։ Երկու դիսնեյան արքայադուստրերին հնչունավորելու համար Սալոնգան օգտագործել է իր տեմբրն ընդհուպ մինչև հինգերորդ օկտավայի ֆա նոտան։ «Միս Սայգոն» մյուզիքլում Քիմի դերերգը հիանալի է նրանով, որ երգչուհին օգտագործել է իր ամբողջ ձայնային դիապազոնը։

Ծանոթագրություններ

Արտաքին հղումներ 

 
 
 
 Սալոնգայի ինքնակենսագրությունը (2015)

 
«Թոնի» մրցանակի դափնեկիրներ
Լոուրենս Օլիվիեի մրցանակի դափնեկիրներ
Մեցցո-սոպրանոներ